Nanyuki

Nanyuki on kaupunki ja kaupunkikunta (municipality) Kenian Laikipian piirikunnassa noin 147 kilometriä Nairobista pohjoiseen. Kaupunki sijaitsee Kenian keskiosissa A2-valtatien (Great North Road) varrella. Aluehallinnollisesti määriteltynä kaupunki sijaitsee Laikipian itäisen alipiirikunnan Nanyukin ja Thingithun piirien (ward) alueella. Kaupungin pinta-ala on noin 17 neliökilometriä. Vuoden 2019 väestönlaskennan mukaan kaupungin väkiluku oli &&&&&&&&&&072813.&&&&0072 813 asukasta. Brittiläiset uudisasukkaat perustivat asutuksen vuonna 1907. Kaupungin nimi on johdos veristä jokea tarkoittavista sanoista 'Engare Nanyuikie'. Tämä viittaa maasaiden ja purkojen välisiin yhteydenottoihin seudulla. Toisen tulkinnan mukaan pohjana olisi maasaiden sana 'Enyaanyukie' joka viittaisi punamullan väriseen karjaan ja punaisen oren väriseen maaperään. Vuonna 1920 siirtomaahallinnon kuvernööri julisti paikkakunnan kaupungiksi. Vuoteen 1930 mennessä paikkakunta oli kasvanut niin, että sieltä päätettiin rakentaa rautatie Nairobiin. Ratayhteys valmistui vuonna 1954. Kaupunkivaltuuston paikkakunta sai vuonna 1974. Väestöltään paikkakunta on kosmopoliittinen. Kaupungin länsiosassa toimii Kenian ilmavoimien päälentotukikohta. Henkilöliikenteen juna Nairobista liikennöi perjantaisin, linja-autoasemalta kulkee matatu-reittitakseja muulloinkin. Kaupungin eteläosa sijaitsee päiväntasaajalla. Kenian korkein vuori Mount Kenya löytyy noin 30 kilometriä kaupungista kaakkoon. Kaupungista on pääsy lähistöllä sijaitsevaan Mount Kenyan kansallispuistoon, joka yhdessä muiden suojelualueiden ja luontokohteiden kanssa tarjoaa nähtävää etenkin luonnosta ja retkeilystä kiinnostuneille. Ilmasto on puolikuiva. Sadekausia on kaksi: pitkät sateet ajoittuvat huhti-kesäkuulle ja lyhyet sateet marras-joulukuulle. Matkailulle suotuisin aika sijoittuu helmikuuhun ja elo-lokakuulle. Lähteet Aiheesta muualla Kuvia tai muita tiedostoja aiheesta Nanyuki Wikimedia Commonsissa